A son uns 50 milions di personis, sù par jù il 14% de popolazion europeane, a doprâ une lenghe divierse di chê de maiorance de popolazion statâl. Un dât che al segne propit cemût che la diversitât linguistiche e socioculturâl e rapresenti pal nestri continent une ricjece di no pierdi e un dai pilastris de costruzion democratiche de Europe. Il panorame european des lenghis e culturis minoritariis, però, nol è omogjeni a nivel normatîf. Di fat, a son minorancis linguistichis che a àn otignût nivei alts di tutele (sedi in gracie di decisions politichis che di pressions popolârs fuartis) e che a son jentradis za intune fase di inmodernament e di disvilup che ur permet di fâ front aes sfidis de societât contemporanie. A son invezit minorancis linguistichis che ancjemò a vuê no cjatin un ricognossiment uficiâl e a patissin une fuarte pression di bande des lenghis dominantis. Ancje la Italie e je un paîs siôr di minorancis linguistichis. L'articul 6 de Costituzion taliane al dîs che "la Republiche e tutele cun normis specifichis lis minorancis linguistichis" e al è juste cu la aprovazion de leç 482/99 che chest principi costituzionâl al à tacât a sei metût in vore ad in plen. Lis lenghis minoritariis ricognossudis in Italie a son: albanês, catalan, cravuat, francês, francoprovençâl, furlan, grecanic, ladin, ocitan, sart, sloven, todesc.
fur_Latn